आफ़िस में ज़ख़ने सूचना भेटल जे बर्लिन जेबाक अछि त बहुते तरहक गप्प मोन में उठए लागल। ओना त हम कएक बेर जर्मनी गेल छलहुँ, मुदा सदिखन स्टूटगार्ट शहर जाएत रही। ओहीठाम हमर कम्पनी'क मुख्यालय छल। मुदा बर्लिन जेबाक ई पहिल अवसर छल। बच्चा में क्लास में पढल चीजक बहुत दिन धरि असर रहैत छैक। तें कोर्स'क किताब आ शिक्षक दुनूक अद्वितीय योगदान रहैत छै । बर्लिन'क नाम सुनिते हमरो याद आबि गेल कएक टा घटना, ओहि में दू टा घटना महत्वपूर्ण छलः सतमा क्लास'क हिंदी किताब मे राजा राधिका रमन प्रसाद सिंह'क बर्लिन पर लिखल "कहाँ आ गया" आ अपन स्कूलक इतिहास'क शिक्षक'क वर्णन "दालि भात तरकारी आ सब धन सरकारी"। कहाँ आ गया मे लेखक तात्कालिक भारत'क संस्कृति, विश्वविद्यालय आ छात्र'क एकटा व्यंगात्मक तुलना केने रहैथ। मुदा आठवाँ क्लास में हमार इतिहास शिक्षक हमरा सबक़ें पढ़ौने छलाह जे पूर्वी जर्मनी में कोना दालि भात तरकारी आ सब धन सरकारी'क क़ानून लागल छैक। साइत ई गप्प जनवरी 1988'क होएत, हम सातवाँ क्लास में लगले गेले होयब। हमर इतिहासक शिक्षक घोर साम्यवादी छलाह. आ ओ एहेन समय छल जखन हम साम्यवाद आकि एहेन तरह किछु आओर गप्प नइँ बुझैत छलहुँ. हमर शिक्षक हमरा ओहि समय मे बुझेलथि जे साम्यवादी व्य्वस्था मे पूरे देशक सम्पत्ति सरकार होएत छैक आ जनता अपन योग्यता आ दक्षताक हिसाब सँ नौकरी करैत छैक. आफिसर होएथि कि चपरासी सब गोटेँ के दालि भात तरकारी भरि पेट भेटैत छै. तें बच्चे सँ मोन छल जे पूर्वी बर्लिन जा के देखल जाए। ओ एहेन समय छल ज़ख़न हमर गाम आ लगपास मे चारु दिस भयंकर ग़रीबी पसरल छल। आ गाम में एहेन मान्यता छल जे सालभरि दालि भात तरकारी खाए लैत अछि हुनकर गिनती धनीक लोक में होइत छै। वैह 1988 मे हमर शिक्षक बतौने छलाह जे पूर्वी जर्मनी मे साम्यवाद छैक तेँ ओतुका गरीब धनिक सब लोक केँ दालि भात खेबा लेल भेटैत छैक. हमर बाल मोन केँ दालि भात तरकारी आ सब धन सरकारी बहुते झकझोरि केँ राखने छल आ ई पहिल मौका छल जखन एहेन व्य्वस्था केँ सद्यः देखल जाए. तेँ बर्लिन जेबाक लेल हम किछु बेसीए उत्साहित छलहुँ.
 होलीक बाद मार्च अंतिम सप्ताह छल, जर्मनी में जाढ़क शुरुआत। गरम कपड़ा कीना गेल। खेबाक हेतु "ठेकुआ" "पुडुकिया" सेहो बनि गेल. एतिहाद एयरवेज सँ भोरे भोर चारि बजे फ़्लाइट छल। बंगलोर में एयरपोर्ट बहुत दूर अछि तें घर सँ राति मे दस बजे विदा भेलहुँ। हमर बॉस सेहो हमरा संगे जा रहल छलाह। लगभग बारह बजे हम दनू गोटे चेकिन करबाक लाइन में ठाढ़ भेल रही। हमर बॉस हमर आगू मे छलाह आ तुरँते एहि औपचारिकता सँ फाडिग भेलाह। कनिए काल मे हम अपन ई-टिकट आ पासपोर्ट चेकिन काउँटर पर देलहुँ। हमर पासपोर्ट देखिते काउँटर पर बैसल व्यक्तिक आँखि चमकि उठलनि । बाद में बुझना गेल हमर पासपोर्ट में जन्मस्थान सुपौल बिहार लिखल छल, ई तकरे असर छल। चूँकि ई हमर दोसर पासपोर्ट छल। ओ व्यक्ति हमर पहिल पासपोर्ट के सेहो उनटा पुनटा के देखला आ हमरा मैथिली में बजला "की सर, अपग्रेड क' दी बिजीनेस क्लास में"? हम हुनकर आफ़र आ मैथिली दुनू पर आश्चर्यचकित छलहूँ। मोन में आएल जे मैथिल हेबाक पहिल बेर फ़ायदा भेटल अछि। मुदा बाद में बुझना गेल जे एतिहाद एयरलाइंस सँ जायवला लोक मे अकसराहाँ मज़दूरवर्गक लोक रहैत छैक आ ओवरबुकिंग भेला पर किछु लोक कें बिजीनेस क्लास में पठा दैत छै, तें हमरो भेटल। पुनः किछु देर ओहि व्यक्ति सँ परिचय पात्र भेल आ लाइन में ठाढ आन लोकक हस्तक्षेपक बाद हम ओतय सँ अलग भेलहुँ। हमर बॉस दुरे सं देखैत छ्लाह। काज भेलाक बाद पुछ्लथिन, "एनीथिंग स्पेशल? "। हम कहलिअनि, "येस आइ हैव बीन अपग्रेडेड टू बिजिनेस क्लास"।
 सेक्यूरिटी लग जाएत जाएत बास'क अकुलाहट बढ़ए लागलनि। मानि लिअ आफ़िस में ई गप्प पसैर गेल जे सबोर्डिनेट बिजीनेस क्लास मे आ बास इकोनोमी में तख़न? ओ पुनः वापस भेला आ काउण्टर पर जा कें किछु बहस केला। हम दूरे सँ देखि रहल छलिअनि लाइन में लागाल बाँकि लोकनि ज़ख़न चीकरे लागल तखने वापस भेला। ओ मुस्की मारैत बजलाह, "ईवेन आइ हैव बिन अपग्रेडेड". हम कोनो विशेष ध्यान नइँ देलिअनि. ओ चुप भ' गेल छलाह.
 अब्बुधावी में विश्राम करैत बर्लिन एयरपोर्ट पर स्थानीय समयानुसार दूपहरिया में दुई बजे पहुँचलहुँ। अगिला दिन मीटिंग छल तेँ हमरा लग में पर्याप्त समय छल। यूरोप में साँझ देर सँ होइत छैक। साँझ के नौ बजे सूरज भगवान उगले रहैत छथि आ भोरे चारि बजे पुनः उगि जाएत छथि। तें हमरा सब लग कम सँ कम चारि पाँच घंटा'क समय छल। दुनू लोकनि निर्णय केलहूँ जे "आइकिआ" स्टोर जा कें देखल जाए।
 पहिने लागल जेना आइकिआ-स्टोर बाँकी सब सुपर मार्केट जकाँ हेतैक मुदा बाद में बुझना गेल जे एकर पुरान इतिहास छैक। एकर मालिक २०१३ में विश्वक सबसँ धनिक व्यक्ति घोषित काएल गेल छलाह, संगहि लकड़ी काज करए वला आ उपयोग करए वला दुनियाँक सबसँ पैघ कम्पनी। एकर लकड़ीक फ़र्नीचर आ गृह सज्जाक समान अपन मज़बूती आ कम दामक लेल प्रसिद्ध अछि। एकर विभिन्न पद्धति बहुते रास मैनेजमेंट कालेज में केस स्टडीक रूप में पढ़ाएल जाएत छैक । पूर्वी जर्मनी अपना ओतय आइकिया के इनवाइट क' के बंधुआ मज़दूर सब सँ कम मज़दूरी पर काज कराबैत छल। एतय एकटा गप्प स्पष्ट क' दैत छी जे ओतुका साम्यवादी सरकार एना केने छल। १९८९ मे पूर्वी आ पश्चिमी जर्मनी'क विलय भ' गेल छल आ जर्मनी'क प्रसिद्ध देबार टूटि गेल छल। तें हमारा लेल पूर्वी जर्मनी उत्सुकता'क विषय छल। काल्हि भेने एकटा महत्वपूर्ण मीटींग छल। तेँ परसु दिन मोने मोन पूर्वी जर्मनी जेबाक मोन बना लेने छलहुँ। आइकिया'क स्टोर में फ़र्नीचरे टा नहि मुदा खाना पीना सेहो नीक भेटैत छैक। फ़र्नीचर'क नाम पर एकटा तकिया मात्र कीनलहुँ मुदा चिकेन आ क्रीम संग उसनल आलू भरि पेट खां केँ डिनर'क औपचारिकता पुरा केलहुँ।
 अगिला दिन एगारह बजे सँ मीटींग छल। जेना हिस्सक छल भारतीय समयानुसार भोरे सात बजे नींद खुलि गेल ज़ख़न बर्लिन मे भोर'क मात्र साढ़े तीन बजि रहल छल। कोनो धरानी तीन घंटा बाट ताकलहुँ ओकर बाद होटले सँ बस'क दिन भरि'क पास बना के घुमए निकलि गेलहुँ। अपना ज़माना में सातवाँ क्लास में "राजा राधिकारमन प्रसाद सिंह"'क लिखल ख़िस्सा पढ़ने छलहुं, "कहाँ आ गया" बसे से देख़ैत छलहुँ जे बर्लिन'क चरित्र पचासो साल मे कनिको नइँ बदलल अछि। द्वितीय विश्व यूद्ध मे अमेरिका जर्मनी कें बर्बाद क' देने छल। सबसँ बेसी नुक़सान बर्लिने के भेल छल। एखनहुँ कहियो कहियो स्थानीय लोक कें ज़मीन में गड़ल बड़का बड़का निष्क्रिय बम भेंट जैत छैक। मुदा जर्मनी'क युवा आ ओतुका नेतृत्व'क इच्छा शक्तिक कारण बर्लिन'क पुनर्निर्माण भेल जे विश्व मे एकटा अद्वितीय उदाहरण अछि। बस पर घुमए काल में बुझि मे आएल जे भारतीय प्रधानमंत्री आबए वला छथि। ओतुका सँसद भवन देखलहुँ मुदा कोनो तेहेन गतिविधि नइँ लागल। एगारह बजे सँ मीटींग छल तें होटेल आबि गेलहुँ। भरि दिनक गहमा गहमी'क बाद मे साँझ में पार्टी छल। लगभग आधा-किलोक काँकोड आ आलू वाला डिश खा कें पुनः सुति रहलहुँ।
 भोरे सुति के उठलहुँ आ भरि पेट जलखई खेलाक बाद निकलि गेलहुँ पूर्वी बर्लिन दिस। पूरे यूरोप में ई गप्प बहुत नीक जे ओ लोक जलखई बहुत नीक सँ खाएत छैक। तीनो टाइम में जलखई सब सँ महँग रहैत छैक। मुख्य रूपें जलखई में ब्रेड, पाव, अनाज, दूध, फल, माछ, आलू, आ मौस'क विभिन्न प्रारूप रहैत छैक। हमरा सबसँ बेसी आश्चर्य लागैत अछि माछ'क खेबाक तरीक़ा सँ। कोनो पैग़ बुआरी सन माछ कें उसनि के टेबल पर राखि देल जाएत छैक। ओ लोकनि लकड़ी'क माछक मुँह आ पूँछ बनौने रहैत छैक। असल माछक मुँह आ पूँछ काटि के उसनल गेल माछ मे मुँह आ पूँछ एना जोड़ने रहैत छैक जेना माछ सद्यः जीवित हो। फेर लोक सब चम्मच सँ गुदा निकालि निकालि खाइत छैक। आ अनाज में चीकना (तीसी) बहुत प्रसिद्ध छैक जकरा ओतुका लोक दूध में द' के खाइत छैक। कोनो पकवान में तेल'क मात्रा लगभग नइँ के बराबर रहैत छैक। भोरे भोर लगभग पौने घंटा धरि खेलाक बाद उठलहुँ आ चलि देलहुँ पूर्वी बर्लिन देखबाक लेल।
 बाहर में तापमान लगभग तीन डीग्री होएत। पहिने बस सँ मेट्रो स्टेशन धरि पहुँचलहुँ। आ ओकर बाद मेट्रो पकड़ि चलि देलहुँ। मेट्रो दुई ठाम बदलबाक छल तें चौचंक छलहुँ। एहि देश में मात्र नवयूवक आकि बच्चे टा अंग्रेज़ी बाजैत अछि बुजूर्ग अथवा अधेर उम्र'क लोक अँग्रेजी नइँ बाजैत छथि। जर्मनी'क एकोटा शब्द हमर पल्ला में नइँ पड़ैत अछि आ ताहि दुआरे कोन स्टेशन आएल अथवा गेल एकर हिसाब राख़ब ज़रूरी आ तें चौचँक रहब बेसी ज़रूरी रहैत छैक। दू टा गप्प ल' के मोन उत्सुकता आ उत्साह सँ भड़ल छल- बर्लिन'क देवार आ पूर्वी जर्मनी'क वस्तुस्थिति। चुकि पूर्वी जर्मनी में साम्यवाद आ पश्चिमी जर्मनी में पूँजीवाद छल आ बर्लिन'क ओ देबार दुनू'क बीच में ठाढ़ छल जाहि सँ दुनू विचारधारा अलग थलग पड़ल छल। १९८९ मे जर्मनी'क एकीकरण भेल आ तेँ हमरा उत्सुकता एहि बात'क जानबाक लेल छल जे एहि घटना'क असर की भेल होएत।
 हमर ट्रेन बर्लिन'क अंतिम स्टेशन नोर्ड बाह्नहोफ पर रूकल। जर्मन भाषा मे स्टेशन कें बाह्नहोफ कहाँ जाएत छैक। होफ मतलब रुक़बाक स्थान आ बाह्न मतलब गाड़ी। सत्ते इंडो-यूरोपियन भाषा'क एक दोसर सँ जूडल अछी। गाड़ी के बाहन (bahn) ओतैयो कहल जाएत अछि बहुत काल बाद मे बुझना गेल जे जर्मन भाषा में सेहो संधि आ समास होइत छैक। ख़ैर मेट्रो ट्रेन नोर्ड बाह्नहोफ पर रूकल। लागल एना जेना दिल्ली'क दिलशाद गार्डेन मेट्रोस्टेशन अछि, आकि मुंबइ'क माहिम, यानी शहर'क अंतिम छोर जतय शहर'क संग संग विकास'क अँत सेहो बुझना जाएत छैक। आधारभूत ढाँचा, बाज़ार आ कालोनी सब किछु लागैत छल जे कोनो आन देशक हो। बिल्डिंग में यूरिपियन आर्किटेक्चर उपस्थित छल मुदा एना लागैत छल जेना एतुका विकास कतेको साल सँ स्थगित भ' गेल हो।
 प्रतीकात्मक रूपें जर्मनी'क पर्यटन विभाग एखनो पासपोर्ट पर मोहर लगबैत छैक, हमहुँ लगेलहुँ। जर्मनी'क देवार कें त' लोक ढाहि देने छल मुदा एक हिस्सा एखनहुँ धारि बचल छल। ओहि देवार पर स्थानीय कलाकार भाँति भाँति के पेंटिंग केने छल। बग़ल में "स्प्री" नामक धार कल-कल बहि रहल छल, शाँत आ बिलकुल निर्मल। बाँकी यूरोप जकाँ इहो धार कें लोक समैट कें राखने छल। टेम्स, सीयेन आ स्प्री यूरोपियन सभ्यता'क अभिन्न हिस्सा रहल आछि। बर्लिन'क देबारक संग संग स्प्री धार सहो पूर्व आ पश्चिमी जर्मनी क़ें बाँटैत देखा पड़ि रहल छल। मोन करैत छल कहियो हमरो कोशी एहिना बानहल जाए आ हमारो संस्कृति में एहिना योगदान करए। ओहि दिन कोनो छुट्टी नइँ छल, मुदा एना बुझना जा रहल छल जेना ओतय कोनो उत्सव भ' रहल हो। बाँकी ओतुका दृश्य ओहिना छल जेना कोनो अंतरराष्ट्रीय पर्यटन स्थल पर रहैत छैक। भीख मंगाबाक नव नव तरीक़ा। ठेला पर तरह तरह'क समान'क बिक्री।
 हम दस एगारह सालक अपन कारपोरेटी जीवन में यूरोप आ अमेरिका'क कतेको शहर मे बौआएल होएब मुदा बर्लिन मोइर (पूर्वी बर्लिन'क शुरुआत) विश्व'क एहेन जगह छल जे दुनियाँ के एकटा नव दिशा देने छल। १९८९ में एहि बर्लिन'क देवार कें ढाहि देल गेल छल। मोन मे बहुत प्रश्न उठि रहल छल कि पूर्वी जर्मनी'क लोक की सोचि के एहि देबार कें बनौने छल आ की सोचि के एक़रा ढाहि देने छल। मुदा ओहि ठाम असगरे छलहुँ हमर प्रश्नक उत्तर देबा लेल केओ नहि छल। मोन में ओझरैत एतेक प्रश्न ल' के वापस भ गेलहुँ।
 दुपहरिया में चारि बजे दोसर मीटींग छल। औपचारिकते मे, मुदा कालिग लोकनि पूछलनि जे बर्लिन मोएर देखि केँ केहेन लागल छल। हमरा लग मौक़ा छल हम तुरँते अपन शँका बताबे लगलिअनि। बाँकी दुनियाँक लोक कोनो देवार सुराक्षा'क निमित्ते बनबैत छैक मुदा ई बुझि बहुत अजगूत लागल जे पूर्वी जर्मनी सांस्कृतिक आ राजनीतिक प्रतिरक्षाक खातिर ई देबार ठाढ़ केने छल. हमर कलिग बुझबे लागलाह जे कोना द्वितीय विश्वयूद्धक बाद पूर्वी जर्मनी साम्यवाद'क चपेट मे आएल. लगभग चालीस साल'क साम्यवादी सरकार मे पूर्वी जर्मनी'क उद्योग आ उद्यम दुनू चौपट भ' गेल. बेरोजगारी अपन चरम पर पहुँचि गेल आ विकास न्यूनतम स्तर पर छल. द्वितीय विश्वयूद्ध मे पूरा बर्लिन बरबाद भ' गेल छल. ओकर बाद जतय पश्चिमी जर्मनी वासी पश्चिम बर्लिन केँ जी जान सँ पुनर्निमाण केलक आ सत्तर'क दशक धरि पूर्णतया विकसित क' देलक ओतैये पूर्वी जर्मनी जतय के ततये रहि गेल. अपन कलिग'क गप्प सुनि हमरा कलकत्ताक याद आबए लागल. आजादी के बाद कलकत्ता सबसँ विकसित आ भारत मे सबसँ बेसी रोजगार देबए वाला शहर छल मुदा आजुक दिन मे पूर्वी बर्लिन जकाँ थाकल हारल अछि. कलिग लोकनि कहलक जे ओ देबार टुटए सँ कनिएँ पहिने पूर्वी जर्मनी'क लोक रोजगार'क आशा मे, सुरक्षा व्यवस्था केँ चकमा दैत अपन जान पर खेलि केँ बर्लिन'क देबार फानि-फानि केँ पश्चिमी बर्लिन मे दाखिल होएत छल.
 किछु साल पहिने हम थामस फ्रिड्मेन के किताब "द वर्ल्ड इज फ्लैट" पढने छलहुँ. ओहि मे लेखक लिखने छलाह जे सूचना प्रौद्योगिकीक जमाना मे विश्व गोल नइँ बल्कि समतल भ' गेल अछि. लेखक विश्व केँ समतल होएबा मे जाहि दश कारण के गनेने छलाह ओहि मे जर्मनी के देबार टूटब सेहो छल. कारण स्पष्ट छल जे साम्यवादी व्यवस्था जतय सरकारी कम्पनी आ सरकारी सम्पत्ति'क समर्थक छल जाहि मे व्यक्तिविशेष केँ कठिन परिश्रम करबाक लेल कोनो प्रेरणा नइँ भेटैत छल ओतैये पश्चिमी जर्मनी मे यँग एंट्रेप्रेन्योरक (यूवा उद्यमी'क) एकटा नबका तबका विकसित भ' रहल छल जे जी जान सँ परिश्रम क रहल छल. वैह प्रेरणा पश्चिमी जर्मनी'क विश्वविद्यालयक स्तर अपन चरम पर पहुँचेने छल. मुदा ओतैये पूर्वी जर्मनीक विश्वविद्यालय जतय के ततैये रहि गेल. हमरा पुनः याद आबि गेल कोना कलकत्ता विश्वविद्यालय मे भौतिकी विज्ञान विभाग विश्व'क श्रेष्ठतम विभाग छल, एतेक प्रतिष्ठित जे तत्कालिक सी. वी. रामण चेन्नई छोडि कलकत्ता विश्वविद्यालय आबि गेल छलाह आ रामण सिद्धांत खोजि नोबेल पुरस्कार लेल काज केलाह. मुदा आइ वैह विभाग भारतो मे कोनो महत्वपूर्ण स्थान नइँ राखैत अछि. अनचोके मे सही, मुदा हमरा पूर्वी बर्लिन आ कलकत्ता मे बहुत समानता लागए लागल.
 एतेक बुझलाक बाद हमरा मोनमे एकटा प्रश्न बेर-बेर उठैत छल. साम्यवादी व्यवस्था'क अपन नीक गप्प छैक. कम सँ कम सैद्धांतिक रुपेँ मजदूरवर्ग केँ समर्थन करैत आएल छल. बर्लिन'क देबार टुटला सँ पश्चिमी जर्मनी मे अवस्से असर पड़ल होएत. पूर्वी जर्मनी'क साम्यवादी व्य्वस्था'क असर पूँजीवादी पश्चिमी जर्मनी पर कोना पड़ल ई जानबाक अपन तीव्र इच्छा केँ अपन कलिग लोकनि केँ कहलिअनि. ओ तुरंते जवाब देलनि, "अपन कम्पनी के स्टूटगार्ट शहर'क हेडक्वाटर मे जाके देखल जाओ मजदूर यूनियन'क अध्यक्ष आ कम्पनीक सी. इ. ओ'क आफिस एक्के फ्लोर पर छैक आ एक्के सुविधायूक्त". एकर की आ कतेक मतलब भेल तुरंते बुझि मे नइँ आएल, मुदा हमरा जानबा मे हर्ष भेल जे जर्मनी मे प्राइवेटो कम्पनी मे रिटायर भेला'क बाद पेंसन भेटैत छैक, फैक्ट्री आ आफिस मे कैमरा सँ कर्मचारी'क गतिविधि रेकार्ड करनाय अपराध मानल जाएत छैक आ पूँजीवादी व्य्वस्था'क चरमोत्कर्षो पर आइ सप्ताह मे मात्र अड़तीस घँटा काज करबाक नियम छैक. एना तखने सम्भव भेल जखन जर्मनी'क एकीकरण'क बाद मजदूर यूनियन सक्रिय भेल.
 हमर प्रवास बेसी दिनक नइँ छल, मुदा ओहि मे एकटा शनि रवि शामिल छल जाहि मे कोनो आफिसीयल काज नइँ छल. हमर बॉस तीन साल जर्मनी मे रहल छलाह, तेँ हुनका ओतुका भाँज सब बेसी बुझल छलनि. बाँकी काज अपन हिसाब सँ चलैत छल मुदा शुक्र दिन साँझ मे ओ हमरा कहलथि जे शहर सँ चालीस किलोमीटर दूर शनि दिन केँ हटिया लागैत छैक. ओतय सस्ता मे समान भेटैत छैक. हमरा लोकनि एक सप्ताह लेल बस'क पास पहिने बना लेने छलहुँ तेँ एबा-जेबा मे कोनो खर्चा'क उम्मीद नहिएँ छल. हमहुँ जर्मनी'क हटिया देखे चलि देलहुँ.
 हटिया बड्ड अजगूत छल. ओतय दैनिक जीवन'क समान त भेटते छल मुदा ओतय चाकू मॆं धार करबाक लेल दोकान, चिप्स बनबए वला प्लास्टिकक समान, स्नो-पाउडर आ बाँकी कास्मेटिक समान, पर्स आ बेल्ट'क दोकान, बैग'क चेन ठीक करेबाक दोकान, छोटका मोटका दर्जी सब किछु छल. हमरा अपन गाम'क हटिया याद आबि गेल जे बुध आ शनि केँ लागैत छलैक. मानव जीवन'क किछु पहलु समुचे दुनियाँ मे एक रँग रहैत छैक, ओ हटिया यैह साबित करैत छल. मुदा किछु समस्या अंतर्राष्ट्रीय स्तरक छल. किछु दोकान अफगानी शरणार्थी द्वारा चलाओल जा रहल छल. एकटा त पर्स'क दोकान दू भैयारी मिलि चलबैत छलाह. दुनू केँ ऊर्दू मे बजैत देखि हम हिंदी मे पुछलिअनि जे कतए घर भेलनि त उत्तर देलाह जे वास्तिकता मे ओ लोक पेशावर'क लगे पास'क छथि मुदा अफगानी सँग भागि केँ शरणार्थी'क दर्जा हाशिल क' लेने छलाह. सामन्यतया बेसी म'र मोलाइ नइँ होएत छैक मुदा हमरा मुहेँ हिंदी सुनि हमरा पंद्रह यूरो'क पर्स मात्र दस यूरो मे द' देलक. हटिया मे एकटा भिखारी गिटार बजा केँ भीख माँगैत छल. ठीके सब किछु त' गामेक हटिया सन छल.
 कनिए काल'क लेल सही मुदा हमरा एहि हटिया सँ अपनत्व भ' गेल छल. सोम दिन फायनल मीटिँग क' केँ हम वापस भ' गेलहुँ. आबए काल मे फ्लाइट मे हमर सीट अपग्रेड नइँ भेल. मोन मे बहुते गप्प अबि केँ चलि जाएत छल. मुदा जर्मनी'क देबार मोन मे प्रभुत्व जमौने छल. उत्तर भेटलाक बादो प्रश्न आबि केँ चलि जाएत छल जे पूर्वी जर्मनी'क लोक ई देबार किएक ठाढ केने छल? पूर्वी जर्मनी'क विकास किएक ठप्प पड़ि गेल छल? कोना पूर्वी जर्मनी'क लोक घात लगा' केँ देबार फानि केँ सुरक्षा व्यव्स्था केँ चकमा दैत कोना पश्चिमी जर्मनी मे नीक रोजगार आ भविष्य'क लेल आबि जाएत छल? कोना देबार केँ ढाहबाक निर्णय लेल गेल, किएक मजदूर यूनियनक अध्यक्ष आ कम्पनीक सी. ई. ओ केँ एके ठाम एके फ्लोर पर एके सुविधायूक्त आफिस भेटल छल. आ सबसँ पैघ जे दालि भात तरकारी आ सब धन सरकारी'क प्रासँगिकत कतेक बचल छल. 